Teine lugemine

19.03.2025

**531 SE II**

Muudatusettepanekute loetelu

ehitusseadustiku, halduskoostöö seaduse ja veeseaduse muutmise seaduse eelnõu teiseks lugemiseks

**1.** Täiendada eelnõu § 1 punktiga 9 järgmises sõnastuses:

**„9)** paragrahvi 126 lõike 6 punkt 2 muudetakse ja sõnastatakse järgmiselt:

„2) puurkaevu ja -augu rajamise, ümberehitamise ja lammutamise nõuded ning nõuded ehitusprojektile, konstruktsioonile ja puurimismeetodile;““

***Selgitus***: *OÜ Balti Puurkaev on esitanud Riigikogule Soraineni advokaadibüroo analüüsi, milles leitakse, et eelnõus 531 SE kavandatud ehitusseadustiku (edaspidi EhS) § 126 täiendamine lõikega 41, mille p 3 (eelnõu § 1 p 8) kohaselt kohalik omavalitsus (edaspidi KOV) võib keelduda kaevu puurimiseks ehitusloa andmisest, kui puurkaevu või -augu ehitusprojektikohane sügavus, konstruktsioon või puurimismeetod ei taga põhjavee kaitse nõuete täitmist, ei ole kooskõlas põhiseadusega ja rikub puurimisfirmade ettevõtlusvabadust ja omandipõhiõigust. Eesti õigusaktides ei ole reguleeritud puurimismeetodit ja kehtiva EhS volitusnorm ei anna võimalust puurimismeetodit kehtestada. Analüüsis tehti ettepanek täiendada ehitusseadustiku volitusnormi ja täiendada keskkonnaministri 09.07.2015 määrust nr 43 „Nõuded salvkaevu konstruktsiooni, puurkaevu või -augu ehitusprojekti ja konstruktsiooni ning lammutamise ja ümberehitamise ehitusprojekti kohta, puurkaevu või -augu projekteerimise, rajamise, kasutusele võtmise, ümberehitamise, lammutamise ja konserveerimise korra ning puurkaevu või -augu asukoha kooskõlastamise, ehitusloa ja kasutusloa taotluste, ehitus- või kasutusteatise, puurimispäeviku, salvkaevu ehitus- või kasutusteatise, puurkaevu või - augu ja salvkaevu andmete keskkonnaregistrisse kandmiseks esitamise ning puurkaevu või -augu ja salvkaevu lammutamise teatise vormid“ (edaspidi määrus nr 43) nõuetega puurimismeetodite kohta.*

*Seoses vajadusega luua selles valdkonnas suurem õigusselgus ja ühtne arusaam sobivatest puurimismeetoditest, et tagada põhjavee kaitse puurkaevu puurimise ajal, muudetakse EhS § 126 lg 6 sätestatud volitusnormi selliselt, et oleks võimalik täiendada keskkonnaministri määrust nr 43 ja kehtestada volitusnormis kavandatud nõuded. Kehtiv EhS § 126 lg 6 p 2 on sõnastatud järgmiselt:*

*„2) nõuded puurkaevu ja -augu ehitusprojekti ja konstruktsiooni ning lammutamise ja ümberehitamise ehitusprojekti kohta.“ Muudatusettepanekuga kavandatakse kehtestada ministri määrusega nõuded lisaks puurkaevu ja -augu ümberehitamisele ja lammutamisele ka puurkaevu ja -augu rajamisele ning kasutatavatele puurimismeetoditele.*

*Mõiste „rajamine“ on kasutusel EhSis seonduvalt rajatise mõistega ja tähendab rajatise ehk puurkaevu või -augu ehitamist. Mõiste „ehitusprojekt“ hõlmab projekti puurkaevu ja -augu rajamiseks, ümberehitamiseks ja lammutamiseks ning selleks ei pea volitusnormis mõistet mitu korda kasutama nagu on kehtivas sättes.*

*Standardis EVS-EN 17522 „Täidetud soojuspuuraukude projekteerimine ja ehitus“ on lisas E välja toodud neli peamist puurimismeetodit: tigupuurimine (ingl auger), tross-löökpuurimine (ingl cable tool), suruõhuga keerdlöökpuurimine (ingl DTH hammer) ja keerdpuurimine, nende puurimismeetodite eelised ja puudused ning iga puurimismeetodiga puurimisel kaevu sügavuse ja läbimõõdu vahemikud. Samad puurimismeetodid on ka nimetatud väljatöötamisel olevas veekaevude standardi kavandis „Wells for water extraction - Part 1: Design“ (prEN 18049-1).*

*Et maandada riski, et KOVid ei rakenda normi ühtselt nagu täna rakendab Keskkonnaamet, kellel on kehtiva EhS § 126 lg 3 p 4 kohaselt samad volitused puurkaevu ehitusloa taotlust mitte kooskõlastada, siis on vajadus ühtse reeglistiku järele ka sel põhjusel.*

*Antud muudatusettepanek on seotud eelnõu § 1 punktiga 8, mille kohaselt KOVil on õigus keelduda puurimisloa andmisest, kui puurkaevu või -augu ehitusprojektikohane sügavus, konstruktsioon või puurimismeetod ei taga põhjavee kaitse nõuete täitmist. Muudatuse tulemusel peaks KOVil tekkima ühtne sisuline reeglistik ja alus ehitusloa andmisest keeldumiseks eelnimetatud alusel ja eelnõu § 1 punkt 8 on sel juhul põhiseadusega kooskõlas.*

**Keskkonnakomisjon**

Juhtivkomisjon: ARVESTADA TÄIELIKULT

**2.** Muuta eelnõu § 4 tekst ja sõnastada see järgmiselt:

„(1) Käesoleva seaduse § 3 punktid 2–5 jõustuvad 2025. aasta 1. juulil.

(2) Käesoleva seaduse § 1 punktid 4, 5, 8 ja 9 jõustuvad 2026. aasta 1. jaanuaril.“

***Selgitus:*** *Antud muudatusettepanekuga korrigeeritakse esmalt eelnõukohases veeseaduses reoveekogumisalade muutmist käsitlevate sätete jõustumise tähtaega. Uueks jõustumistähtajaks on 01.07.2025. See on piisav aeg, et KOV-e saaks teavitada ringkirjaga reoveekogumisalade menetluse üleminekust Kliimaministeeriumilt Keskkonnaametile. Samuti on see piisav aeg Keskkonnaametile menetluslike protseduuride selgitamiseks.*

*Antud muudatusettepanekuga korrigeeritakse ka eelnõukohases ehitusseadustikus sätestatud üleminekuaega, et kohalikud omavalitsused saaksid valmistuda ning Keskkonnaamet jõuaks kohalikele omavalitsustele korraldada koolitused iseseisvaks puurkaevude ja -aukude ehitusloa andmise otsustamiseks eelnõukohase seadusega kavandatud juhtudel. Üleminekuaeg antakse ka rakendusakti kehtestamisele, et puurimisettevõtjad jõuaksid muudatustega kohaneda.*

**Keskkonnakomisjon**

Juhtivkomisjon: ARVESTADA TÄIELIKULT

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Esitab keskkonnakomisjon 17.03.2025.

(kinnitatud digitaalselt)

Igor Taro

Keskkonnakomisjoni esimees